b'\n_START_ARTICLE_\nTraktorius\n_START_PARAGRAPH_\nTraktorius yra savaeig\xc4\x97 ma\xc5\xa1ina (motorin\xc4\x97 transporto priemon\xc4\x97), kurios pagrindin\xc4\x97 paskirtis\xc2\xa0\xe2\x80\x93 traukti \xc5\xbeem\xc4\x97s \xc5\xabkio padargus. Pla\xc4\x8diau paplit\xc4\x99 yra ratiniai traktoriai, bet esama ir vik\xc5\xa1rini\xc5\xb3. Moderniems traktoriams yra daugyb\xc4\x97 prietais\xc5\xb3, jie gali b\xc5\xabti naudojami, pvz., sniegui stumti, \xc5\xa1iaudams krauti, priekaboms vilkti, r\xc4\x85stams traukti ir t. t.\n_START_SECTION_\n\xc5\xbdod\xc5\xbeio kilm\xc4\x97\n_START_PARAGRAPH_\nPavadinimas kil\xc4\x99s i\xc5\xa1 angl\xc5\xb3 kalbos tractor, kur pavadinimas dirbtinai sukurtas lotyn\xc5\xb3 kalbos pavyzd\xc5\xbeiu i\xc5\xa1 lot. trahere \xe2\x80\x9etraukti\xe2\x80\x9c\xc2\xa0\xe2\x80\x93 tractor \xe2\x80\x9etrauk\xc4\x97jas\xe2\x80\x9c.\n_START_SECTION_\nKonstrukcija\n_START_PARAGRAPH_\n\xc4\xaeprastinis traktorius turi du labai didelius u\xc5\xbepakalinius (varan\xc4\x8diuosius) ratus bei du ma\xc5\xbeus vairuojamus priekinius ratus. \xc5\xa0is dizainas nesikeit\xc4\x97 daugyb\xc4\x99 metu, nors dabar saugumo sumetimais paprastai montuojama kabina (anks\xc4\x8diau vairuotojo vieta da\xc5\xbeniau b\xc5\xabdavo atvira). Kai kurie naujesni traktoriai turi keturis pana\xc5\xa1aus dyd\xc5\xbeio ratus kurie visi yra varantieji. Gali b\xc5\xabti ir tik du ratai be vairuotojo vietos (traktoristas tiesiog seka i\xc5\xa1 paskos). Sunkiai prava\xc5\xbeiuojamose vietose naudojami vik\xc5\xa1riniai traktoriai.\n_START_SECTION_\nValdymas\n_START_PARAGRAPH_\nTraktorius gali tur\xc4\x97ti iki penki\xc5\xb3 pedal\xc5\xb3: kairiosios bei de\xc5\xa1iniosios pus\xc4\x97s stabd\xc5\xbei\xc5\xb3 pedalai neretai atskiriami pos\xc5\xabkiams palengvinti, yra specialus pedalas diferencialui blokuoti (prava\xc5\xbeumui pagerinti). Atbulin\xc4\x97s eigos rankena da\xc5\xbenai atskira: toks traktorius gali va\xc5\xbeiuoti tiek pirmyn, tiek ir atgal bet kuria pavara. Did\xc5\xbeiausias galimas greitis nedidelis: ilg\xc4\x85 laik\xc4\x85 nevir\xc5\xa1ijo ma\xc5\xbedaug 40 km/h, tod\xc4\x97l numatyti traktori\xc5\xb3 eism\xc4\x85 draud\xc5\xbeiantys kelio \xc5\xbeenklai (jei labai trukdo kitokiam transportui). Dabar kai kurie naujesni traktoriai (JCB Fastrac) gali va\xc5\xbeiuoti iki 80 km/h._NEWLINE_Akseleratorius kai kuriuose traktoriuose veikia atvirk\xc5\xa1\xc4\x8diai: did\xc5\xbeiausias greitis pasiekiamas j\xc4\xaf visi\xc5\xa1kai atleidus. Sankaba, akseleratorius neretai turi papildomas rankines valdymo svirtis. \xc5\xa0iuo metu daugelis traktoriaus funkcij\xc5\xb3 valdomos mygtukais ar i\xc5\xa1vis automatizuotai.\n_START_SECTION_\nSaugumas\n_START_PARAGRAPH_\nTraktorius yra pavojingiausia \xc5\xbeem\xc4\x97s \xc5\xabkio ma\xc5\xa1ina.  Amerikie\xc4\x8di\xc5\xb3 duomeninis, ji atsakinga u\xc5\xbe 32% mir\xc4\x8di\xc5\xb3 bei 6% kitoki\xc5\xb3 \xc5\xbeem\xc4\x97s \xc5\xabkyje pasitaikan\xc4\x8di\xc5\xb3 su\xc5\xbeeidim\xc5\xb3. Apie pus\xc4\x97 nelaiming\xc5\xb3 \xc4\xafvyki\xc5\xb3 yra traktoriaus apsivertimai  Jie gali \xc4\xafvykti va\xc5\xbeiuojant \xc4\xaf stat\xc5\xb3 kaln\xc4\x85, bandant traukti per sunk\xc5\xb3 krovin\xc4\xaf ar ratams \xc4\xaf\xc5\xa1alus \xc4\xaf dirv\xc4\x85. Naujesni traktoriai turi apsauginius r\xc4\x97mus, padedan\xc4\x8dius apsivertimo metu traktorist\xc4\x85 apsaugoti.'